- Juan
- <
- 13
- >

13
Jesúsja tsu'ttema cashi'cho
1 Chiga panshaen'cho injienge'cho fiesta pan napijisi Jesúsja in'jan tayo tsu napi tise va ande'ye sombopa Chigani jaya'cho. Tsa'ma ingi tisema shondosundeccuja va andeni can'jensi tiseja ingima in'jamba ti'tsse tsu canjaen tise ingima in'jan'choma.
2 An'jen'ni cocoya na'su Satanajan Simón Iscariote dutssi'ye, tsa Judasma tayo in'jaen cuintsu Jesúsma afeye indisundeccunga. 3 Tsa'ma Jesúsja in'jan Chiga tise Quitsa tisenga osha'choma oshaye antte. Tiseja Chigane jipa Chigani jaya'chove in'jamba 4 an'jen'cho'ye jangipa tise omba'su ondiccu'jema oshichha. Oshichhapa ccuchaqque'su sarupama isupa tsai'ccu utuqui. 5 Tsa'caen utuquipa tsa'ccuma bandejanga fiñamba ingi tisema shondosundeccumbe tsu'ttema cashiye ashaen. Cashipa tise utuqui'cho sarupai'ccu ccucha'je.
6 Simón Pedro tsu'ttema cashiye tson'jensi Pedroja su:
—Na'su, ¿que ti qui ña tsu'ttema cashiya?
7 Jesúsja pañamba su:
—Ja'ñonda qui toya atesumbi jongoesie ña tson'jen'chove. Tsa'ma jai'ngae qui atesuya.
8 Pedroja su:
—Minguite'qque ña tsu'ttemajan cashiya'bi qui.
Qquen susi Jesúsja su:
—Ña quema cashimbian'da ñai'ccu fae'ngae can'jeñambi qui.
9 Tsonsi Simón Pedroja su:
—Na'su, aqquia ña tsu'tteveyi cashijama. Tsa'ma tsu'tte, tive, tsovema'qque cashija.
10 Tsa'ma Jesúsja su:
—Majan tayo onjon'chota ñoa'me giya'tssia tsu. Tsamajan aqquia tsu'tteveyi tsu cashiya'cho. Que'ija giya'tssi'fa qui que'i injama'choni. Tsa'ma poiyi'cco que'i'su giya'tssi'fambi qui.
11 Jesúsja tayo in'jan tisema indiye afeya'choma. Tsa'camba tsu: “Injama'choni poiyi'cco que'i'su giya'tssi'fambi qui” qquen su.
12 Tsu'ttema cashi nanimba ondiccupa ccase dyaipa su:
—¿In'jan'fambi ti qui ña que'inga tson'choma? 13 Que'ija ñama su'fa: na'su, atesian'su. Ñotsse qui su'fa. Tsa'can gi. 14 Ñajan na'su, atesian'su, que'i tsu'ttema cashi'ninda que'i'qque tisupaporambe tsu'ttema tsu cashi'faya'cho. 15 Ñajan que'inga canjaen ña que'i tsu'ttema cashiqquia'caen tisupaporanga que'i'qque tsa'caen tson'faya'chove. 16 Ñoa'me gi su, sema'suja tise na'suma ti'tsse'tssimbi tsu. Mandasi ja'su'qque tisema manda'suma ti'tsse'tssimbi tsu. 17 Tsa'caen atesupa qquen tson'da qui ñoa'me avujatssi'faya.
18 Que'i poiyi'ccone'da afa'jembi gi. Nane ña in'jamba ttu'se'chondeccu injama'choma gi atesu. Tsa'ma Chiga Tevaen'jen suqquia'caen tsu junde tsoña: “Ñai'ccu fae'ngae an'su tsu ñama chi'gapa afeya.” 19 Tsa'caen tsonsi cuintsu que'i ñajan Cristo qquen in'jan'faye in'jamba gi toya tsombi'te tsama que'inga conda. 20 Ñoa'me gi que'inga su: Majan ña mandasi ja'suma in'jan'da ñama'qque tsu in'jan. Majan ñama in'jan'da ñama moen'suma'qque tsu in'jan.
Jesúsja Judas afeya'chone conda
(Mt 26.20-25; Mr 14.17-21; Lc 22.21-23)
21 Jesúsja tsa'caen supa tise injama'cho tsosipie ñombi'yepa a'tatsse conda:
—Ñoa'me gi su, que'i'suyi tsu ñama chi'gapa afe'su.
22 Qquen susi ingija poiyi'cco tisupapora camboencco'fa atesumbipa majane tise afa'je'chove. 23 Ñajan, Jesús in'jan'cho gi Jesúsi'ccu pporotsse ccuipa an'jen. 24 Simón Pedroja ñama fingimba su;
—Iñajampañajan majane tsu afa'je.
25 Tsonsi ñajan ti'tsse pporotsse catsepa Jesúsma iñajampaña:
—Na'su, ¿majan tsu?
26 Qquen iñajampañasi Jesúsja su:
—Va panma tssipoemba majanga ña afe'nijan tsaya tsu.
Tsa'caen supa Jesúsja panma tssutssiamba Simón Iscariote dutssi'ye Judasnga afe. 27 Panma isusi Satana'qque Judas injama'chonga ca'ni. Tsonsi Jesúsja Judasma su:
—Que tsoña'chomanda jundeyi tsonjan.
28 Jesús qquen susi tse'tti ansundeccuja atesu'fambi tise jongoesune su'choma. 29 Nane Judasja corifin'di coira'susi majandeccuja qquen asi'ttaen'fa:
—Jesúsja tisema manda fiesta anqque'suma chavaye.
Cca'indeccu asi'ttaen'fa:
—Jesúsja tisema manda cuintsu corifin'dima mendeqquianga afeye.
30 Tsa'ma Judasja Jesús afe'cho panma isupa tse'faei'ccuyi sombopa ja, tayo cosesi.
Cuna manda'cho
31 Judas sombopa jasi Jesúsja su:
—Ja'ño tsu aindeccuja in'jan'faya Sefaccone Ji'cho A'ija ti'tsse'tssiave. Tsa'caen ñama attepa tsu Chiga Quitsa'qque ñoa'me ti'tsse'tssia qquen in'jan'faya. 32 Nane Dutssi'ye gi Chiga Quitsa ti'tsse'tssia qquen canjaensi Chigaja canjaeña tise Dutssi'ye'qque tsu ti'tsse'tssia. Junde tsu tsa'caen canjaeña'cho. 33 Dushundeccu, re'riccone gi que'i'ccuta can'jemba jaya. Que'i'qque ñame tta'tta'faya. Tsa'ma israendeccunga condaqquia'caen gi que'inga'qque conda: Mani ña ja'ninda que'ija tseni jaye osha'faya'bi. 34 Cuna manda'choma gi que'inga condaye tson'jen: Ñotsse injancco'faja. Ña que'ima in'janqquia'caen tisupapora injancco'faja. 35 Tsa'caen injancco'fa'ninda tsu poiyi'cco atesu'faya que'ija ñoa'me ña a'i'fa qui.
Jesúsja conda Pedro a'tieña'chone
(Mt 26.31-35; Mr 14.27-31; Lc 22.31-34)
36 Simón Pedroja Jesúsnga su:
—Na'su, ¿mani qui jaya?
Jesúsja su:
—Mani ña ja'ninda ja'ño queja ñama fae'ngae omboeñe oshambi. Tsa'ma jai'ngae qui ñama omboe jaya.
37 Pedroja tisenga su:
—Na'su, ¿ma'camba gi ja'ño quema fae'ngae omboeña oshambi? Ñajan quei'ccu fae'ngae paye dyojombi gi.
38 Tsa'ma Jesúsja tisenga su:
—¿Ñoa'me ti qui ñai'ccu fae'ngae paye dyojombi? Ñoa'me gi su, arapa gayo toya se'yombi'te tres se qui ñama atesumbi qquen a'tieña.

- Juan
- <
- 13
- >

© 2012 WBT